Fuso rek Canter se waarborg | Netwerk24
Deur Motorredaksie 23 Mei 2019 05:30
Die Daimler-groep het pas aangekondig dat hy sy gewilde Fuso Canter-reeks van middelslag-vragmotors voortaan van 'n langer waarborg gaan voorsien. Die nuwe uitgebreide waarborg sal vir feitlik elke nuwe Canter geld, beginnende by 1 April vanjaar. Slegs die Canter FG 4x4 is nie by die uitgebreide waarborg ingesluit nie.
Die Canter ding in die kleinvragmotor-segment mee.
Volgens Daimler is die Canter sy brood-en-botter-model. Hy verkoop goed en danksy sy middelslag-grootte is hy 'n gewilde keuse vir feitlik enige tipe maatskappy wat 'n vragdraer soek.
Die vervaardiger het egter ál meer versoeke van sy klante ontvang dat hul enigste dringende behoefte tans is om 'n langer waarborg te hê as dit wat tans gebied word. Die bestaande waarborg was twee jaar en onbeperkte kilometers.
Die kopers het egter gesê hulle kyk eerstens na die lengte van die voertuig se waarborg alvorens hulle 'n keuse maak.
Daimler sê hy het met sy boontjietellers gesels, en toe met 'n paar Fuso-handelaars landwyd oor wat hulle als kan bied, en toe tot die besluit gekom dat die waarborg aangepas gaan word.
Die groep het weliswaar vertroue in sy produk, maar gaan nogtans sake fyn dophou om te kyk wat die impak hiervan op sy balansstaat gaan wees.
Die waarborg dek 'n omvattende instandhoudingsplan, uitgesluit die gewone slytasie-items op die vragmotor.